LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VALSTYBINIO ŽEMĖS (SU NEKILNOJAMOJO TURTO ELEMENTAIS) KADASTRO NUOSTATŲ TVIRTINIMO

1992 m. balandžio 30 d. Nr. 316

Vilnius

Lietuvos Respublikos Vyriausybė nutaria:

1. Nustatyti, kad:

1.1. Lietuvos Respublikos valstybinis žemės (su nekilnojamojo turto elementais) kadastras (toliau vadinama – Valstybinis žemės kadastras) yra Lietuvos Respublikos nacionalinio turto kadastro dalis, jungianti gamtines, teisines ir ūkines žinias, kurių reikia žemei apskaityti, vertinti ir saugoti. Sudarant Valstybinį žemės kadastrą, remiamasi geodezijos ir kartografijos, melioracijos, dirvožemio, nekilnojamojo turto, ekonominiais ir kitais duomenimis, teisiniais dokumentais bei aprašymais, kurie tvarkomi pagal nustatytąją sistemą;

1.2. Valstybinio žemės kadastro objektas yra Lietuvos Respublikos žemės fondas. Objekto pirminės apskaitos vienetas – privatinės ir valstybinės nuosavybės žemėnaudos bei jas sudarantys žemės sklypai;

1.3. Valstybinio žemės kadastro darbų sistemą sudaro:

1.3.1. žemėnaudų ir žemės sklypų teisinis registravimas nurodant jų priklausomybę ir ūkinės veiklos pobūdį;

1.3.2. duomenų banko apie žemės savybes, jos įvertinimą, su žeme susijusio nekilnojamojo turto vertę, žemės naudojimo apribojimus formavimas;

1.3.3. kartografinės ir tyrinėjimų medžiagos, reikalingos šioms charakteristikoms nustatyti, parengimas ir atnaujinimas;

1.3.4. Valstybinio žemės kadastro žemėlapio (plano) sudarymas ir papildymas.

Duomenys apie žemės įkeitimą (ipoteką) bei servitutus ir kitas žemės santykius reglamentuojančias charakteristikas įrašomi į Valstybinio žemės kadastro miesto (rajono) duomenų registrą (toliau vadinama – Valstybinio žemės kadastro duomenų registras), remiantis įstatymais;

1.4. privatinės ir valstybinės nuosavybės žemėnaudos teisiškai registruojamos Valstybinio žemės kadastro duomenų registre. Sutartys dėl žemės perleidimo privačion nuosavybėn arba valdžios organų sprendimai dėl jos išpirkimo iš privačių savininkų, taip pat sutartys dėl žemės įkeitimo (ipotekos), ilgalaikės nuomos bei žemės paveldėjimo teisės liudijimai turi būti įregistruojami per 1 mėnesį nuo jų sudarymo dienos.

Nustatytu laiku neįregistruotos sutartys dėl žemės perleidimo privačion nuosavybėn arba valdžios organų sprendimai dėl jos išpirkimo iš privačių savininkų, taip pat sutartys dėl žemės įkeitimo (ipotekos), ilgalaikės nuomos bei žemės paveldėjimo teisės liudijimai juridinės galios neturi. Valstybinis žemės kadastro duomenų registras yra juridinis dokumentas, įrodantis žemės savininko nuosavybės arba naudojimo teisę;

1.5. Valstybiniam žemės kadastrui reikalingą kartografinę medžiagą rengia šiuos darbus vykdyti įgaliotos valstybinės įmonės arba kitos įmonės ir organizacijos, turinčios Valstybinės geodezijos tarnybos išduotą leidimą, Žemės ūkio ministerijos ir miestų (rajonų) savivaldybių užsakymu;

1.6. Valstybinio žemės kadastro duomenis nustatytąja tvarka rengia ir tikslina miestų (rajonų) valdybų žemėtvarkos tarnybos, Valstybinis žemėtvarkos institutas, Valstybinė žemės kadastro automatizavimo įmonė. Šių įstaigų darbus koordinuoja ir jiems vadovauja Žemės ūkio ministerija. Valstybiniam žemės kadastrui reikalingus duomenis pateikia miestų (rajonų) savivaldybės, įmonės, įstaigos, organizacijos ar valstybinės tarnybos Žemės ūkio ministerijos nustatyta tvarka;

1.7. Valstybinio žemės kadastro suvestiniai duomenys parengiami kiekvienais metais pagal sausio 1 dienos būklę. Miestų (rajonų) valdybų žemėtvarkos tarnybos Valstybinio žemės kadastro suvestinius duomenis kiekvienais metais ne vėliau kaip iki sausio 20 dienos pateikia Žemės ūkio ministerijai.

Valstybinės žemės kadastro automatizavimo įmonės parengtus Valstybinio žemės kadastro suvestinius duomenis Žemės ūkio ministerija kiekvienais metais ne vėliau kaip iki vasario 15 dienos pateikia Lietuvos Respublikos Vyriausybei;

1.8. Valstybinio žemės kadastro duomenys naudojami žemės fondo valstybiniam valdymui, žemės fondo naudojimo planavimui, žemėtvarkos schemų ir projektų rengimui, žemės reformos darbams, žemės naudotojų apmokestinimui, fizinių ir juridinių asmenų žemėnaudų teisinei apsaugai, aplinkos apsaugai, žemės naudojimo kontrolei, žemės įkeitimui (ipotekai);

1.9. Valstybinio žemės kadastro duomenys rengiami valstybės, žemės savininkų ir žemės naudotojų lėšomis;

1.10. pirminiai Valstybinio žemės kadastro duomenų bankai kuriami miestų (rajonų) valdybų žemėtvarkos tarnybose. Valstybinio žemės kadastro duomenų bankas kuriamas Valstybinėje žemės kadastro automatizavimo įmonėje. Šių duomenų kompiuterizuotų bankų kūrimo darbus Žemės ūkio ministerija derina su Ryšių ir informatikos ministerija. Sudarant kitus su žeme susijusius kadastrus, jų kompiuterizuotų duomenų bankų kūrimo darbai turi būti derinami su Žemės ūkio ministerija bei Ryšių ir informatikos ministerija;

1.11. įmonių, įstaigų ir organizacijų, įgaliotų teikti duomenis Valstybiniam žemės kadastrui, tvarkyti Valstybinį žemės kadastro duomenų registrą arba rengti suvestinius duomenis, vadovai atsako už šių duomenų tikslumą.

2. Pavesti Žemės ūkio ministerijai bei Statybos ir urbanistikos ministerijai nustatyti tvarką, pagal kurią Respublikinis valstybinis inventorizavimo, projektavimo ir paslaugų biuras turi teikti miestų (rajonų) valdybų žemėtvarkos tarnyboms duomenis, reikalingus Valstybiniam žemės kadastrui sudaryti.

3. Patvirtinti Lietuvos Respublikos valstybinio žemės (su nekilnojamojo turto elementais) kadastro nuostatus (pridedama).

4. Pripažinti netekusiu galios Lietuvos Ministrų Tarybos 1977 m. spalio 25 d. nutarimą Nr. 383 „Dėl valstybinio žemės kadastro vedimo tvarkos“ (Žin., 1977, Nr. 31-415).

Lietuvos Respublikos

Ministras Pirmininkas	G. Vagnorius

PATVIRTINTA

Lietuvos Respublikos Vyriausybės

1992 m. balandžio 30 d. nutarimu Nr. 316

LIETUVOS RESPUBLIKOS VALSTYBINIO ŽEMĖS (SU NEKILNOJAMOJO TURTO ELEMENTAIS) KADASTRO NUOSTATAI

1. Lietuvos Respublikos valstybinį žemės (su nekilnojamojo turto elementais) kadastrą (toliau vadinama – Valstybinis žemės kadastras) sudaro:

1.1. Valstybinio žemės kadastro miesto (rajono) duomenų registras (toliau vadinama – Valstybinio žemės kadastro duomenų registras), susidedantis iš:

1.1.1. žemėnaudų teisinio registravimo nurodant žemės sklypo plotą, žemės sklypo vietą, žemės naudotoją (savininką ar valstybinės žemės nuomininką), sklypo įsigijimo juridinį pagrindą, ūkinės veiklos pobūdį, žemės naudojimo terminą;

1.1.2. žemės gamtinių ir ūkinių charakteristikų registravimo nurodant žemės naudmenų sudėtį, žemės kokybę ir įvertinimą, žemės naudojimo apribojimus;

1.1.3. su žeme susijusių nekilnojamojo turto objektų vertės ir ipotekos bankui reikalingų įrašų registravimo;

1.1.4. skaitinių kodų, reikalingų 1.1.1–1.1.3 punktuose nurodytiems duomenims žymėti ir ryšiams su kitomis informacinėmis sistemomis palaikyti;

1.2. Valstybinio žemės kadastro žemėlapiai (planai);

1.3. kartografinė medžiaga (žemėlapiai ir planai), naudojama Valstybiniam žemės kadastrui sudaryti. Ši medžiaga rengiama laikantis bendrųjų kartografavimo principų pagal Valstybinės geodezijos tarnybos suderintas instrukcijas.

2. Valstybinio žemės kadastro pirminės apskaitos objektas yra žemėnauda arba ją sudarantys žemės sklypai. Žemėnauda – tai žemės sklypas, turintis vietovėje pažymėtas ribas ir įstatymų nustatyta tvarka suteiktas (įsigytas) nuosavybėn arba išnuomotas fiziniams ir juridiniams asmenims. Kai žemėnauda nesudaro vientiso žemės masyvo, ji apskaitoma ir apibūdinama pagal atskirus žemės sklypus.

3. Žemė pagal nuosavybės rūšis ir disponavimo pobūdį skirstoma į valstybinę ir privačią.

4. Žemės naudotojai yra:

4.1. fiziniai asmenys;

4.2. valstybinės įmonės, įstaigos ir organizacijos;

4.3. kitos įmonės, įstaigos ir organizacijos, turinčios juridinio asmens teises;

4.4. užsienio valstybių fiziniai ir juridiniai asmenys, nuomojantys žemę įstatymų nustatyta tvarka.

5. Pagal ūkinės veiklos pobūdį, nustatytą suteikiant teisę įsigyti arba naudoti žemę, žemėnaudos skirstomos į sklypus, naudojamus:

5.1. žemės ūkio veiklai plėtoti;

5.2. miškų ūkio veiklai plėtoti;

5.3. žuvininkystei plėtoti;

5.4. gyvenamiesiems namams statyti (namų valda);

5.5. pramonės ir ūkio objektams statyti (išdėstyti);

5.6. inžineriniams įrenginiams statyti (išdėstyti);

5.7. naudingosioms iškasenoms, durpynams eksploatuoti;

5.8. rekreacijai plėtoti;

5.9. kitai veiklai plėtoti.

6. Žemės naudojimo apribojimai įrašomi į Valstybinio žemės kadastro duomenų registrą pagal žemės suteikimo arba įsigytos žemėnaudos teisinio įforminimo metu nustatytas žemės naudojimo sąlygas, išreiškiant jas kodais, atitinkančiais Lietuvos Respublikos Vyriausybės nutarimu patvirtintų specialiųjų žemės naudojimo sąlygų rūšis.

7. Žemės naudotojams į Valstybinio žemės kadastro duomenų registrą įrašomi juridiškai įforminti servitutai – įstatymų nustatyta tvarka jiems suteikta teisė naudotis kitose privačiose arba valstybinėse žemėnaudose esančiais keliais, miškais, vandenimis, rekreacinėmis teritorijomis ir kitais objektais.

8. Žemės nuosavybės formos ir žemės naudojimo terminai, nustatomi pagal žemėnaudų įsigijimo nuosavybėn arba nuomos įteisinimo valstybinėse institucijose dokumentus, yra šie:

8.1. privati individualaus naudojimo žemė;

8.2. privati žemė, naudojama bendrosios nuosavybės teise;

8.3. kita žemė, įgyta privačion nuosavybėn įstatymų nustatyta tvarka;

8.4. valstybinė žemė, suteikta naudotis arba išnuomota trumpam laikui (iki 5 metų);

8.5. valstybinė žemė, suteikta naudotis arba išnuomota ilgam laikui (nuo 5 iki 99 metų);

8.6. valstybinė žemė, suteikta naudotis neterminuotai;

8.7. valstybinė žemė, nesuteikta naudotis ir neišnuomota.

9. Valstybinio žemės kadastro duomenų registre įrašomos esamos (inventorizuotos) žemėnaudos (žemės sklypai), įsigytos (suteiktos) privačion nuosavybėn, neterminuotam ir terminuotam naudojimui, arba išnuomotos ilgalaikiam naudojimui, taip pat registruojami visi pakitimai:

9.1. miesto (rajono) administracinių ribų;

9.2. žemėnaudos (žemės sklypo) priklausomybės;

9.3. ūkinės veiklos pobūdžio;

9.4. žemės nuosavybės formų ir žemės naudojimo terminų;

9.5. žemėnaudų ribų.

Įrašant šiuos duomenis, nurodomas žemės suteikimo ar įsigijimo ir registruojamų pakitimų juridinis pagrindas.

Valstybinio žemės kadastro duomenų registre saugoma informacija apie žemės sklypų priklausomybę buvusiems jų naudotojams – fiziniams ir juridiniams asmenims nuo žemės reformos pradžios – 1992 metų.

10. Žemės naudmenos skirstomos į:

10.1. ariamąją žemę;

10.2. sodus;

10.3. pievas ir natūralias ganyklas;

10.4. miškus;

10.5. medžių ir krūmų želdinius;

10.6. pelkes;

10.7. kelius (bendro naudojimo);

10.8. užstatytus plotus (žemę po pastatais, kiemus, gatves ir aikštes);

10.9. kitą žemę;

10.10 vandenis (ežerus ir upes).

Ariamoji žemė, sodai, pievos ir natūralios ganyklos sudaro žemės ūkio naudmenas.

Be to, Valstybinio žemės kadastro duomenų registre pateikiami duomenys apie žemės melioracinę būklę: nusausintą žemę (žemės ūkio naudmenas) ir drėkinamą žemę.

11. Žemės ūkio naudmenų našumas išreiškiamas našumo balu, nustatomu pagal Žemės ūkio ministerijos patvirtintą metodiką.

12. Žemės sklypo įvertinimas pinigine išraiška įrašomas į Valstybinio žemės kadastro duomenų registrą pagal sklypo įsigijimo metu apskaičiuotą arba nustatytąja tvarka patikslintą sklypo kainą.

13. Su žeme susijusius kito nekilnojamojo turto objektus sudaro žemės sklype esantys gyvenamieji namai, ūkiniai pastatai, kiemo įrenginiai ir kiti statiniai. Jie apibūdinami Valstybinio žemės kadastro duomenų registre pagal Respublikinio valstybinio inventorizavimo, projektavimo ir paslaugų biuro duomenis, kurie teikiami Žemės ūkio ministerijos bei Statybos ir urbanistikos ministerijos nustatyta tvarka.

14. Įrašai Valstybinio žemės kadastro duomenų registre apie žemės sklypų gamtines ir ūkines charakteristikas bei nekilnojamojo turto vertę tikslinami nustatytąja tvarka pateikus duomenis apie Valstybinio žemės kadastro rodiklių pakitimus.

15. Valstybinio žemės kadastro rodiklių grafinei išraiškai pateikti sudaromi žemės kadastro žemėlapiai (planai), kurių mastelis priklauso nuo informacijos detalumo. Žemėlapiuose (planuose) sutartiniais ženklais žymimi šie duomenys:

15.1. žemėnaudų ribos;

15.2. žemės naudmenų rūšys;

15.3. nusausintos ir drėkinamos žemės ribos;

15.4. su žeme susijusio nekilnojamojo turto objektai;

15.5. objektai, turintys įtakos ūkinės veiklos apribojimams ir žemės naudojimo sąlygoms;

15.6. žemėnaudų identifikavimo duomenys;

15.7. kita informacija, apibūdinanti žemės naudojimo sąlygas.

VALSTYBINIO ŽEMĖS KADASTRO DARBŲ ORGANIZAVIMAS

16. Valstybinio žemės kadastro duomenys tvarkomi pagal vienodą metodiką ir technologiją miestų (rajonų) valdybų žemėtvarkos tarnybose (pirminis Valstybinio žemės kadastro duomenų bankas) ir Valstybinėje žemės kadastro automatizavimo įmonėje (Valstybinio žemės kadastro duomenų bankas).

17. Valstybinio žemės kadastro darbus atliekančios miestų (rajonų) valdybų žemėtvarkos tarnybos tvarko žemės kadastro duomenų registrą, formuoja miesto (rajono) Valstybinio žemės kadastro duomenų banką, papildo žemės kadastro žemėlapį (planą). Visi žemės kadastro duomenys įrašomi, tikslinami, papildomi ir sumuojami pagal administracines apylinkių, miestų ir rajonų ribas.

18. Valstybinio žemės kadastro žemėlapį atnaujinančiai įmonei reikalingą informaciją apie žemėnaudų ribų ir kitų Valstybinio žemės kadastro objektų charakteristikų pakitimus teikia miestų (rajonų) valdybų žemėtvarkos tarnybos.

19. Valstybinio žemės kadastro kartografinę medžiagą atnaujinančios įmonės bei organizacijos teikia miestų (rajonų) valdybų žemėtvarkos tarnyboms žemėlapius (planus) šių tarnybų užsakymu iš Lietuvos valstybės biudžeto ir savivaldybių biudžetų lėšų, skirtų Valstybinio žemės kadastro darbams.

20. Valstybinis žemėtvarkos institutas teikia miestų (rajonų) valdybų žemėtvarkos tarnyboms duomenis apie žemės reformos žemėtvarkos projektų arba žemės skyrimo projektų įgyvendinimo metu suformuotas žemėnaudas.

21. Valstybinė žemės kadastro automatizavimo įmonė pagal Žemės ūkio ministerijos parengtą metodiką ir miestų (rajonų) valdybų žemėtvarkos tarnybų pateiktus Valstybinio žemės kadastro rodiklius rengia suvestinius Valstybinio žemės kadastro duomenis.

22. Rajonų miestų ir apylinkių savivaldybės registruoja jų žinioje esančias žemės nuomos sutartis ir kitus pakeitimus, žymi išnuomotus sklypus žemėlapyje (plane) ir teikia miestų (rajonų) valdybų žemėtvarkos tarnyboms operatyvią informaciją apie pasikeitusius objektus, o kiekvienų metų sausio ir liepos mėnesiais – suvestinius Valstybinio žemės kadastro duomenis apie savivaldybėms priskirtos valstybinės žemės naudojimą.

23. Miestų (rajonų) Valstybinio žemės kadastro duomenų banke žemės kadastro rodikliai tikslinami:

23.1. Valstybinio žemės kadastro duomenų registre įrašius naujas žemėnaudas arba pakeitus esamų žemėnaudų priklausomybę, žemės nuosavybės formą, žemėnaudų ribas, ūkinės veiklos pobūdį, žemės naudojimo terminus ir žemės naudojimo sąlygas;

23.2. pakitus žemės naudmenų sudėčiai ir žemės ūkio naudmenų našumui;

23.3. teisiškai įforminus nekilnojamojo turto vertės pakitimus.

Žemės naudotojai turi teisę Valstybinio žemės kadastro duomenis patikrinti. Skundus dėl Valstybinio žemės kadastro duomenų tikslumo nagrinėja Žemės ūkio ministerija.

24. Naujos žemėnaudos arba esamų žemėnaudų pakeitimai skiriant žemę Valstybinio žemės kadastro duomenų registre registruojami tik juos įforminus Lietuvos Respublikos Vyriausybės sprendimų arba Lietuvos Respublikos įstatymų nustatyta tvarka.

25. Naujų privatinės nuosavybės žemėnaudų įforminimas, žemės savininkų arba jų žemėnaudų ribų pasikeitimas žemę perkant, parduodant ar kitaip perleidžiant bei įkeičiant registruojami Valstybinio žemės kadastro duomenų registre šių asmenų prašymu turint reikiamus juridinius dokumentus. Tokia pat tvarka registruojami žemės paveldėjimo teisės liudijimai.

Tais atvejais, kai keičiamas ūkinės veiklos pobūdis arba žemės naudojimo sąlygos, žemėnaudoms įregistruoti reikalingas miesto (rajono) valdybos potvarkis.

Už privačion nuosavybėn įgyto žemės sklypo įregistravimą mokama į žemės reformos fondą 1 procentas žemės vertės, už kitų rodiklių patikslinimą Valstybinio žemės kadastro duomenų registre arba už pirmos eilės įpėdinių paveldėto žemės sklypo įregistravimą – 0,5 procento žemės vertės.

Žemės nuosavybės, naudojimo ar nuomos dokumentai, neįregistruoti Valstybinio žemės kadastro duomenų registre, juridinės galios neturi.

26. Miestų (rajonų) valdybų žemėtvarkos tarnyboms duomenis apie Valstybinio žemės kadastro rodiklius ir jų pakeitimus teikia:

26.1. įmonės, įstaigos, organizacijos ar asmenys, kurių užsakymu buvo statomi nauji gyvenamieji namai, visuomeninės ir ūkinės paskirties kapitaliniai pastatai, tiesiami keliai, kasami tvenkiniai, įrengiami melioracijos ir kiti objektai keičiant esamų žemės naudmenų rūšis ir ribas.

Šiuo atveju pateikiami naujų objektų atidavimo eksploatuoti dokumentai bei reikiamo mastelio kartografinė medžiaga (geodezinė nuotrauka);

26.2. fiziniai ir juridiniai asmenys, nustatytąja tvarka gavę leidimą pakeisti žemės naudmenų rūšis (įsisavinti miškus, krūmus, pelkes, kitas nenaudojamas žemes, įrengti karjerus, iškasti tvenkinius, įveisti parkus, užsodinti žemę mišku).

Šiuo atveju pateikiama jų lėšomis atlikto žemės naudmenų koregavimo medžiaga, kurią parengia miestų (rajonų) valdybų žemėtvarkos tarnybų specialistai;

26.3. įmonės, įstaigos ir organizacijos, atlikusios žemės reformos, kartografinės Valstybinio žemės kadastro medžiagos atnaujinimo ir žemės naudmenų inventorizavimo, taip pat žemės ūkio naudmenų našumo balo ir žemės kainos tikslinimo darbus;

26.4. Respublikinis valstybinis inventorizavimo, projektavimo ir paslaugų biuras.

Šis biuras pateikia duomenis apie pastatų ir įrenginių vertę, taip pat gyvenamųjų ir kitų pastatų bei įrenginių charakteristikas, turinčias įtakos jų vertei, ūkinės veiklos pobūdžiui ar žemės naudojimo sąlygoms;

26.5. miestų (rajonų) ir apylinkių savivaldybės – pakitus sklypų žemės naudmenų sudėčiai, melioracinei būklei ar ūkinės veiklos pobūdžiui;

26.6. įmonės, įstaigos ir organizacijos, pakeitusios objektų, turinčių įtakos žemės naudojimo sąlygoms, išsidėstymą, įtakos zonas ir pajėgumus.

27. Įmonės, įstaigos, organizacijos ir asmenys pagal miestų (rajonų) valdybų žemėtvarkos tarnybų paklausimus privalo joms pateikti ir kitą informaciją, reikalingą Valstybiniam žemės kadastrui parengti.

28. Miestų (rajonų) valdybų žemėtvarkos tarnybos Valstybinio žemės kadastro duomenis valstybinėms įstaigoms teikia nemokamai, o kitiems fiziniams ir juridiniams asmenims – už nustatytojo dydžio mokestį Žemės ūkio ministerijos nustatyta tvarka.

29. Visą papildomą informaciją apie žemės sklypų charakteristikas miestų (rajonų) valdybų žemėtvarkos tarnybos saugo kompiuteriuose ir specialiose bylose (archyve), o šių bylų numeriai įrašomi į Valstybinio žemės kadastro duomenų registrą.

30. Miestų (rajonų) valdybų žemėtvarkos tarnybos žemės naudojimo rodiklius Žemės ūkio ministerijos nustatyta tvarka teikia Valstybinei žemės kadastro automatizavimo įmonei, kuri juos kaupia Valstybinio žemės kadastro duomenų banke. Ši įmonė suvestinius Valstybinio žemės kadastro duomenis parengia kiekvienais metais pagal sausio 1 dienos būklę ir perduoda juos Žemės ūkio ministerijos Žemės tvarkymo departamentui.

31. Žemės ūkio ministerijos Žemės tvarkymo departamentas Valstybinio žemės kadastro suvestinius duomenis pateikia Lietuvos Respublikos Aukščiausiajai Tarybai, Lietuvos Respublikos Vyriausybei, ministerijoms ir kitoms valstybinėms tarnyboms.

VALSTYBINIO ŽEMĖS KADASTRO RODIKLIAI

32. Valstybinio žemės kadastro duomenų registre įrašomi duomenys apie:

32.1. žemės sklypo plotą, vietą, priklausomybę žemės naudotojui;

32.2. ūkinės veiklos pobūdį, naudojimo ir nuomos sąlygas;

32.3. žemės naudmenų sudėtį, žemės ūkio naudmenų našumą, sklypo melioracinę būklę;

32.4. žemės naudojimo apribojimus, servitutus;

32.5. žemės ir kito nekilnojamojo turto įvertinimą pinigine išraiška;

32.6. žemės ir kito nekilnojamojo turto įkeitimą (ipoteką);

32.7. žemėnaudų priklausomybės ir kitų žemės kadastro rodiklių pradinių įrašų bei jų pakeitimo įregistravimą.

33. Valstybinio žemės kadastro rodiklių suvestinėje lentelėje duomenys apskaičiuojami pagal:

33.1. žemės savininkų, nuomininkų ir kitų jos naudotojų grupes;

33.2. žemės nuosavybės rūšis ir žemės naudojimo terminą;

33.3. žemės naudotojų ūkinės veiklos pobūdį;

33.4. kiekybines žemės charakteristikas;

33.5. žemės ir nekilnojamojo turto vertę.

34. Valstybinio žemės kadastro duomenų registro ir Valstybinio žemės kadastro duomenų banko suvestinių lentelių rodiklius ir formas nustato ir tikslina Žemės ūkio ministerija, suderinusi su Statistikos departamentu, Ekonomikos ministerija ir Teisingumo ministerija.

______________